NRK: - RBK har avslått 20-millioners-bud på Selnæs

Det skal være stor interesse for Rosenborgs midtbanemann.

ETTERTRAKTET: Ole Selnæs har gjort sakene sine bra for Rosenborg denne sesongen. Dermed kommer også interessen fra utlandet. Foto: DIGITALSPORT

9. juli 2015

Så stor skal interessen være at det ifølgeNRK har kommet to konkrete bud på Ole Selnæs.

Statskanalen melder at det er interesse fra England, Italia og Nederland, og det siste budet skal ha vært på rundt 20 millioner kroner.

— Selgende klubb

Verken Rosenborg eller Selnæs ønsker å kommentere budene, men sportssjef Stig Inge Bjørnebye sier på generelt grunnlag at:

— Rosenborg skal være en selgende klubb. Spillerne skal vite at den beste plassen å vise seg frem for klubber i Europa er Rosenborg.

Forlenget i fjor

Ole Selnæs har vært meget god på RBKs midtbane denne sesongen, og spilt til et børssnitt på 6,08. Det er et solid tall.

21-åringen forlenget kontrakten sin med Rosenborg i fjor høst, etter at det lenge var uklart om han kom til å bli værende i Trondheim.

Da innrømmet han overfor adressa.no at det hadde vært interesse fra andre ligaer.

— Nå skal ikke jeg sitter her og si det var interesse fra Premier League og slikt, for det var det ikke. Men klubber både fra Norge og utlandet forhørte seg. Samtidig har jeg forholdt meg rolig til dette: Rosenborg har alltid vært førsteønsket, sa han da.

Les også Her har stortalentet akkurat signert ny kontrakt

Selnæs har kontrakt med Rosenborg ut 2017-sesongen.